ŉ Ma se regte - Jou Gesin | Solidariteit WêreldJou Gesin | Solidariteit Wêreld
Tuis › Artikels › ŉ Ma se regte
ŉ Ma se regte
“ʼn Vrou se hoogste reg is om ma te wees.” – Lin Yutang, Chinese filosoof
Ma’s stel selde hul eie behoeftes bo dié van hul kinders maar nie alle ma’s is seker van hul regte as ma’s nie. ʼn Biologiese ma, getroud of nie, kry outomaties volle ouerlike regte en verantwoordelikhede ten opsigte van haar kind en dit is só belangrik dat vrouens moet weet wat hierdie regte en verantwoordelikhede is en wat dit behels.
So, wat behels dit? Ouerlike verantwoordelikhede en regte sluit in die reg en verantwoordelikheid om vir die kind te sorg, as voog van die kind op te tree en tot die onderhoud van die kind by te dra.
Sommige vrouens wat ʼn buite-egtelike kind gehad het, net om te vind dat hul maats glad nie daarin belangstel om ʼn kind groot te maak nie en aan hul ouerlike verantwoordelikhede probeer ontkom, word gelos met ʼn gevoel van oorweldiging en kwesbaarheid. ʼn Biologiese pa is vir kinderonderhoud verantwoordelik ongeag die verhouding tussen hom en die ma van die kind. In sommige gevalle kan die kind se grootouers vir die betaling van kinderonderhoud verantwoordeik wees. ʼn Ma is daarop geregtig om by die landdroskantoor in die distrik waar sy bly om ʼn onderhoudsbevel aansoek te doen. Hofamptenare is daar om die ma te help om die nodige vorms in te vul, die tersaaklike ondersteunende dokumentasie bymekaar te kry en die dagvaarding om in die hof te verskyn op die pa te bestel. As die hof ʼn onderhoudsbevel toestaan en die pa in gebreke bly om te betaal, kan hy tronkstraf in die gesig staar. Verder, aangesien daar tans geen wetgewing is wat huishoudelike vennootskappe reguleer nie, kan ʼn ongehude ma haar dakloos bevind nadat die verhouding tussen haar en haar langtermynmansvriend tot ʼn einde gekom het. Dit kan egter voorkom word as die pa en ma ʼn kontrak sluit. Ongetroude ma’s in huishoudelike vennootskappe moet dit oorweeg om hul prokureurs te nader om so ʼn kontrak op te stel, vir hul eie sowel as die kind se beskerming.
Sommige van ʼn ma se belangrikste pligte is om vir haar kind te sorg en te voorsien en haar kind te beskerm. Ma’s moet nadink oor wie hulle genoeg vertrou om na hul minderjarige kinders om te sien as hulle dit nie meer self kan doen nie. Vir so ʼn geval is ʼn testament van die uiterste belang. ʼn Ma is daarop geregtig om ʼn geskikte persoon te nomineer wat sy as ʼn voog vir haar kind sal vertrou indien sy te sterwe sou kom. Hierdie aanwysing van voogdyskap en versorging moet egter in die ma se testament vervat wees. Benewens die aanstelling van ʼn voog, kan ʼn ma byvoorbeeld in haar testament deur middel van ʼn testamentêre trust vir die kind se finansiële sake en opvoeding voorsiening maak.